So in de negentige Johren,
As de Franzosen Kihrut danzten
Un all'ns, wat Adel was un Hochgeboren,
Ut ehren Lan'n herut kuranzten,
Dunn treckte sick de wegjagt' Raß
So meistendeils nah Dütschland rinner
Un kamm tau uns mit Fru un Kinner
Un mit Bedeinter, Hans un Klas,
Bortkratzer, Prükenmaker, Snider,
Danzmeister, Kammerdeiners un so wider,
Un födderten un kummandierten,
As wir'n sei in den irsten besten Kraug,
Un makten Larm un räsonierten,
Un nicks was för ehr gaud genaug.
Sei drögen ehre Näs' in En'n,
As wenn sei wat Besonders wir'n,
Un dorbi kunn kein Fru un keine Dirn
Mit Ihren kamen ut ehr Hän'n.
Un wenn denn einer mal sin Husrecht brukt,
Na, hürt, wat gaww dat för'n Spektakel!
Un ümmer heww'n sei fri herümmer slukt –
Kortüm, dat was en ganz entfamtes Takel.